2018. aasta õhu- ja raketirünnak Damaskuses ja Homsis

2018. aasta õhu- ja raketirünnak Damaskuses ja Homsis oli 14. aprillil 2018 kohaliku aja järgi kell 4 öösel (UTC+3) Damaskuses ja Homsis toimunud sõjaline rünnak, mille käigus Ameerika Ühendriigid, Prantsusmaa ja Suurbritannia ründasid Süürias Süüria valitsuse keemiarelvaprogrammiga seotud sihtmärke, kasutades nii laevadelt kui ka lennukitelt lastud rakette. 

Operatsioon oli kolme osalenud riigi vastuseks 7. aprillil toimunud Dūmā keemiarünnakule, mille korraldamises süüdistati Süüria valitsust. Süüria valitsus eitas oma seotust Dūmā keemiarünnaku korraldamisega ja nimetas raketirünnakut rahvusvahelise õiguse rikkumiseks.

Taust

Sõjaline operatsioon

Osalenud väeüksused 
Operatsiooni viisid läbi Ameerika Ühendriikide, Prantsusmaa ja Suurbritannia relvajõud. Rünnakutel kasutati nii laevadelt, kui ka lennukitelt tulistatud tiibrakette.

Ameerika Ühendriikide õhuvägi osales kahe Rockwell B-1 Lanceri raskepommitajaga (Al Udeidi õhuväebaasist Kataris), mis kandsid üheksatteist AGM-158 JASSM tiibraketti. Neid toetasid neli Lockheed Martin F-22 Raptor hävituslennukit, kaks KC-10 Extenderi õhutankerit ja üks USA merejalaväe elektroonilise sõja lennuk Northrop Grumman EA-6B Prowler, mis kõik startisid Al Dhafra õhuväebaasist Araabia Ühendemiraatides. Samuti saatis USA õhuvägi Vahemere idaossa õhuülekaalu hoidmiseks hävituslennukite grupi, mis koosnes vähemalt kaheksast F-15C Eagle ja seitsmest F-16C Falcon hävituslennukist ning mida täiendavalt toetasid vähemalt kaks KC-135 Stratotankerit.

USA merevägi osales operatsioonis Punasel merel paiknenud Arleigh Burke-klassi hävitaja USS Labooniga (DDG-58), millelt tulistati seitse Tomahawki tiibraketti, ja Ticonderoga-klassi ristleja USS Montereyga (CG-61), millelt tulistati kolmkümmend Tomahawki, Pärsia lahe põhjaosas paiknenud Arleigh Burke'i-klassi hävitaja USS Higginsiga (DDG-76), millelt tulistati kakskümmend kolm Tomahawki, ja Vahemerel paiknenud Virginia-klassi allveelaev USS John Warneriga (SSN-785) (liikus koos Prantsuse mereväe lahingugrupiga), millelt tulistati kuus Tomahawki. Süüria ja Venemaa vägede vastu suunatud pettemanöövris (mitte otseses lahingutegevuses) osalesid ka Arleigh Burke'i-klassi hävitajad USS Donald Cook ja USS Winston S. Churchill.

Prantsuse õhuvägi osales viie Dassault Rafale B hävituslennukiga (Saint-Dizier-Robinson õhuväebaasist), millest igaüks kandis kahte SCALP-EG tiibraketti, viie Dassault Mirage 2000-5F hävituslennukiga (Luxeuili õhuväebaasist), kahe Boeing E-3 Sentry lennupõhise eelhoiatuse ja õhuruumijuhtimislennukiga (Avordi õhuväebaasist) ja kuue Boeing KC-135 Stratotankeriga (Istres' õhuväebaasist). Prantsuse merevägi osales operatsioonis kuuest laevast koosneva lahingugrupiga, millesse kuulusid Cassard-klassi fregatt Cassard, Georges Leygues-klassi fregatt Jean de Vienne, Durance-klassi tanker Var ja 3 FREMM-klassi fregatti – Aquitaine (D650), Auvergne (D654) ja Languedoc (D653), millest viimane tulistas välja kolm MdCN-i tiibraketti.

Suurbritannia kuninglik õhuvägi, üksustega Akrotiri õhuväebaasis Küprosel, osales operatsioonis nelja Tornado GR4 hävituslennukiga, mis tulistasid välja kokku kaheksa Storm Shadow' tiibraketti ja mida toetasid neli Eurofighter Typhooni hävituslennukit. Kuninglik merevägi tagas liitlasvägedele täiendava õhukaitse oma hävitajatega Tüüp 45 ja HMS Duncan (D37).

Süüria kasutas õhurünnaku tõrjumiseks õhutõrjesüsteeme Pantsir-S1, S-125, S-200, Buk ja Kvadrat.

Rünnakud 

Ameerika Ühendriikide president Donald Trump avalikustas ühendoperatsiooni Suurbritannia ja Prantsusmaaga 13. aprillil kell üheksa õhtul (EST; Süüria aja järgi 04:00 öösel 14. aprillil), ning esimesed plahvatused Damaskuses toimusid juba Trumpi kõne ajal.

USA staabiülemate ühendkomitee esimees kindral Joseph Dunford ütles, et rünnakuks valiti kolm Süüria režiimi keemiarelvaprogrammiga seotud sihtmärki: Barzah' uurimiskeskus Damaskuses, keemiarelvaladu Homsist läänes ja teise sihtmärgi lähedal asuv juhtimiskeskus/varustuseladu. Suurbritannia kaitseministeeriumi teatel ründasid Briti sõjalennukid Homsi ligidal asunud keemiarelvade valmistamiseks mõeldud materjali ladu.

Pentagoni pressiesindaja Dana White ja USA relvajõudude kindralleitnant Kenneth McKenzie kinnitasid pressile, et kõik USA vägede väljatulistatud 105 raketti tabasid oma sihtmärke, hoolimata Süüria väljatulistatud umbes 40 maa-õhk tüüpi raketist. Samuti ütles White, et Venemaa oli alustanud sündmuse kohta organiseeritult desinformatsiooni levitamist. Prantsusmaa esindajad kinnitasid pressile, et kõik nende väljatulistatud 12 raketti tabasid sihtmärke, siiski levis Prantsuse siseriiklikus meedias hiljem kuuldusi, et osade rakettide väljatulistamisel tekkis laevadel tehnilisi probleeme. Süüria armee väitis, et nad olid hävitanud "enamiku liitlasvägede rakettidest", samas kui Süüria riiklik meedia teatas 13 raketi allatulistamisest Al-Kiswa lähedal, Damaskusest lõunas. Venemaa relvajõudude kindralpolkovnik Sergei Rudskoi väitis pressile, et Süüria oli hävitanud 71 103-st liitlaste raketist, kindralmajor Igor Konashenkov loetles muuhulgas pressikonverentsil lääneriikide sihtmärgina erinevaid lennujaamu ja lennuväebaase, mida liitlasväed oma teadetes maininud polnud.

Vaata ka 
 2017. aasta raketirünnak Shayratis

Viited 

Süüria kodusõda
2018
Ameerika Ühendriikide sõjandus
Prantsusmaa sõjandus
Donald Trump
Suurbritannia sõjandus